IZVJEŠĆE KOMISIJE EUROPSKOM PARLAMENTU, VIJEĆU, EUROPSKOJ SREDIŠNJOJ BANCI, EUROPSKOM GOSPODARSKOM I SOCIJALNOM ODBORU I ODBORU REGIJA

Četrnaesto izvješće o praktičnim pripremama za buduće proširenje europodručja

1.Uvod

Otkada je 1. siječnja 2014. Latvija uvela euro europodručje obuhvaća 18 država članica EU-a. Nakon što je odlukom Vijeća od 23. srpnja 2014. zaključeno da Litva ispunjuje potrebne uvjete za uvođenje eura, europodručje će od 1. siječnja 2015. imati 19 članica.

Litva ima manje od šest mjeseci da dovrši pripreme za prelazak na euro. Ovim izvješćem provodi se procjena trenutačnog stanja praktičnih priprema za uvođenje eura i napretka koji je ostvaren u pripremi promidžbene kampanje povezane s prelaskom na euro do sredine lipnja 2014. U njemu je i kratak pregled rezultata najnovijeg ispitivanja javnog mišljenja o stanju javnog mišljenja o euru.

2.Trenutačno stanje priprema za prelazak Litve na euro

Litva će biti sedma država iz skupine država članica koje su pristupile Europskoj uniji 2004. koja će uvesti jedinstvenu valutu. Prvotni ciljni datum Litve, 1. siječnja 2007., predviđen Nacionalnim planom za uvođenje eura od 27. rujna 2005., bilo je potrebno ponovno razmotriti nakon zaključka Komisije od 16. svibnja 2006. u izvješću o konvergenciji za Litvu iz 2006. da u tom trenutku ne bi trebalo biti promjena u statusu Litve kao države članice EU-a s odstupanjem. Ciljni datum 1. siječnja 2015. („dan eura”) Vlada Republike Litve odredila je u novom Nacionalnom planu za prelazak na euro koji je Vlada odobrila 26. lipnja 2013. i izmijenila u prosincu 2013. i lipnju 2014. Nacionalni plan za prelazak na euro dopunjen je Akcijskim planom za provedbu nacionalnog plana za prelazak na euro koji je donesen 4. prosinca 2013.

2.1.Organizacija prelaska, prilagodba pravnog sustava i pripreme javnog sektora

Pripreme za prelazak na euro organizirane su u strukturi koja se sastoji od tri razine (strateška, koordinacijska i stručna razina). Strateška pitanja rješava Komisija za usklađivanje i uvođenje eura u Republiku Litvu, koju čine premijer (predsjednik), ministar financija i predsjednik Uprave Banke Litve. Strateške odluke Komisije o praktičnim pripremama provodi Radna skupina za usklađivanje radnji uvođenja eura kojom predsjeda ministar financija. Pripremni rad u određenim područjima obavlja se u šest radnih skupina koje se sastoje od predstavnika iz raznih institucija i tijela. Poput svojih baltičkih susjeda Latvije i Estonije, ni Litva nije imenovala određenog „gospodina ili gospođu Euro”, tj. glavnu osobu za kontakt novinarima u pogledu svih pitanja koja se odnose na prelazak, a koja utjelovljuje postupak prelaska za širu javnost. Besplatna telefonska linija namijenjena pitanjima o euru pokrenuta je 6. svibnja 2014.

Litavski parlament Seimas donio je 17. travnja 2014. „Zakon o uvođenju eura u Republiku Litvu” koji sadržava odredbe o važnim aspektima pripreme za prelazak i provedbe prelaska (uključujući npr. odredbe o načelu kontinuiteta ugovora, prelasku na gotovinu eura i povlačenju litasa, konverziji iznosa denominiranih u litasima u euro i bezgotovinskim plaćanjima). Osim toga, postojat će i zakonodavstvo kojim će se rješavati određena pitanja koja se odnose na prelazak (npr. dvostruki prikaz cijena). Nacionalnim planom za prelazak na euro i Akcijskim planom za provedbu nacionalnog plana za prelazak na euro utvrđeni su postupci i rokovi za pripremu tog zakonodavstva i za izmjenu postojećeg zakonodavstva u narednim mjesecima.

Djelatnici Vlade Republike Litve do sada nisu sustavno osposobljavani niti su im dostavljeni materijali s podacima o prelasku na euro i o praktičnim posljedicama za njihove zaposlenike. To bi trebalo ponovno razmotriti s obzirom na to da bi dobro informirani djelatnici mogli bolje pridonijeti unutarnjim i vanjskim pripremama za prelazak i mogli bi djelovati kao korisni multiplikatori.

Zbog povećanog sigurnosnog rizika uslijed velike količine gotovine u optjecaju tijekom prelaska na euro razvijen je sigurnosni akcijski plan kojim se predviđaju mjere povećanja sigurnosti transporta gotovine koji će u prijelaznom razdoblju obavljati sektor za prijevoz gotovine (CIT). Važan je aspekt u tom pogledu interoperabilnost kriznih planova javnih institucija koje sudjeluju u prelasku na euro.

Pripreme javnog sektora za prelazak na euro u tijeku su. S obzirom na to da nema određenog „gospodina ili gospođe Euro” koji bi bio glas i lice prelaska na euro, već obveze dijeli nekoliko institucija i osoba, iznimno je važno osigurati da upiti javnosti i medija brzo stignu do odgovarajuće osobe za kontakt. Nadalje, trebalo bi osigurati da koordinatori prelaska budu dostupni u svakom trenutku oko 1. siječnja 2015. u cilju omogućivanja brzih odgovora u slučaju mogućih problema.

2.2.Pripreme financijskog i bankarskog sektora

Litva namjerava iskoristiti scenarij prelaska „velikog praska” i razdoblje dvostrukog optjecaja od petnaest kalendarskih dana.

Gotovina litasa u optjecaju znatno se povećala prethodnih godina. Trenutačno je u optjecaju 90 milijuna novčanica litasa. Bit će potrebno povući više od milijarde kovanica litasa i centasa. Poput svojih susjeda iz Latvije i za razliku od Estonaca, Litavci su skloniji upotrebi gotovine nego elektroničkih načina plaćanja.

Litavska kovnica novca u Vilniusu kovat će kovanice eura s litavskim nacionalnim motivima. Na nacionalnim motivima 370 milijuna kovanica eura svih apoena bit će lik Vytisa, viteza u oklopu na konju koji se nalazi i na litavskom grbu. Dizajn je odabran ispitivanjem javnog mišljenja 2004. Litva će novčanice eura posuditi iz zaliha Eurosustava koje se nalaze u Njemačkoj saveznoj banci (Deutsche Bundesbank). Banka Litve naručila je 132 milijuna novčanica eura raznih apoena za prelazak. Iako se u skladu s anketom Komisije provedenom u nedavno pridruženim državama članicama šest od deset anketiranih Litavaca već služilo novčanicama ili kovanicama eura, u cilju dopiranja do preostalog dijela stanovništva bit će važno uputiti građane u strukturu i sigurnosne značajke gotovine eura.

Predviđeno je započeti s predopskrbom kreditnih institucija kovanicama eura 1. listopada 2014., nakon čega će od 1. studenoga 2014. uslijediti predopskrba novčanicama eura. Posredna predopskrba novčanicama i kovanicama velikih klijenata komercijalnih banaka započet će 1. prosinca 2014. Banke još nisu dostavile svoje procjene potrebnih količina gotovine eura. U skladu s prvom grubom procjenom izvršit će se predopskrba gotovinom eura ukupne vrijednosti 3,36 milijardi EUR (oko 91,6 milijuna novčanica eura i 248 milijuna kovanica eura). Trenutačno se provjerava broj dostupnih vozila za prijevoz gotovine (CIT), koji će se po potrebi prilagoditi, uzimajući u obzir kapacitete položaja i izmjene te mogućnost primanja usluga CIT-a iz susjednih zemalja.

Široj javnosti bit će omogućena kupnja paketa za upoznavanje s kovanicama eura od 1. prosinca 2014. Predviđa se proizvodnja 900 000 paketa za građane pri čemu svaki paket sadržava 11,59 EUR. U cilju sprečavanja gomilanja i omogućivanja jednake raspodjele paketa za upoznavanje jedna osoba odjednom smije nabaviti najviše pet paketa za upoznavanje. Paketi za upoznavanje za građane prodavat će se na tri blagajne Banke Litve, u 345 podružnica banaka i 330 poštanskih ureda. Imajući u vidu vrlo nedavne prelaske, ne očekuje se da će svako od 1,3 milijuna kućanstava u Litvi nabaviti paket. Posebni paketi za kolekcionare bit će dostupni od dana eura (ukupno 42 000 paketa). Za trgovce na malo predviđaju se dvije veličine paketa za upoznavanje: 60 000 paketa koji će sadržavati 111 EUR i 50 000 paketa koji će sadržavati 200 EUR (ukupno 110 000 paketa). Komisija podržava mogućnost izbora trgovaca na malo među raznim veličinama paketa za upoznavanje. Međutim, preporučuje se da se preispita hoće li predviđeni broj paketa za trgovce na malo pokriti preliminarnu potražnju koju prime banke.